Anton Ari Einarsson verður aðalmarkvörður Breiðabliks á komandi keppnistímabili en hann mun leysa Gunnleif Gunnleifsson af hólmi . Anton kom til Breiðabliks frá Val í vetur en hann missti aðalmarkvarðarstöðuna hjá Hlíðarendaliðinu til Hannesar Þórs Halldórssonar landsliðsmarkvarðar á síðasta tímabili . Gunnleifur hefur varið mark Breiðabliks frá 2013 og er leikjahæstur allra í deildakeppninni hér á landi frá upphafi með 439 leiki á ferlinum en skýrir frá því í færslu á Facebook í kvöld að hann sé kominn í nýtt hlutverk hjá liðinu . Hann sé kominn í þjálfarateymið og verði Antoni til halds og trausts . „ Ég mun áfram verða leikmaður liðsins , svona hálfgerður player / coach . Ég ætla að styðja við Anton sem aðalmarkmann og hjálpa honum að bæta sig , ásamt því að gefa af mér til leikmannahópsins . Ég hlakka til að vera partur af og læra af þjálfurum okkar , þeim Óskari , Dóra og Óla P. Loksins á 45. aldursári er ég tilbúinn til að taka næsta skref á ferlinum og get varla beðið , “ segir Gunnleifur á Facebook og skrifar undir : Auðmjúkur Gulli Gull .